KIRJALLINEN KYSYMYS P-1322/02

esittäjä(t): Thierry de La Perriere (NI) komissiolle

(2. toukokuuta 2002)

Aihe: Yhdistyneen kuningaskunnan itsenäisyyspuolueen (UKIP) Internet-sivut

Brittiläisessä Daily Telegraph -sanomalehdessä(1) kerrottiin seikoista, jotka asettavat Euroopan komission tai sen toimihenkilöitä huonoon valoon.

Sanomalehti on tutkinut Euroopan yhteisöön kriittisesti suhtautuvan UKIP-puolueen Internet-sivujen keskustelufoorumille tulleita viestejä, joissa parjataan kyseisen puolueen ajatuksia. Viestien alkuperä on selvitetty: ne ovat tulleet komission toimitiloista Jean Monnet -rakennuksesta Luxemburgista.

Voiko komissio vahvistaa tai kieltää tämän väitteen?

Mikäli kyseiset seikat osoittautuvat paikkansa pitäviksi, aikooko komissio toteuttaa kurinpitotoimia asianosaisia toimihenkilöitä vastaan, kun otetaan huomioon, että yhteisön hallinnon teknisiä resursseja ja työaikaa on käytetty väärin?

(1) Daily Telegraph, keskiviikko 3. huhtikuuta 2002, Peterborough.

Neil Kinnockin komission puolesta antama vastaus

(27. kesäkuuta 2002)

Komissio voi vahvistaa, että sen toimitiloista on lähetetty viestejä Yhdistyneen kuningaskunnan itsenäisyyspuolueen keskustelufoorumille.

Yleisesti ottaen komission virkamiehillä on sananvapaus, joka oikeuskäytännön perusteella(1) käsittää vapauden ilmaista suullisesti tai kirjallisesti mielipiteitä, jotka poikkeavat sen toimielimen puoltamista mielipiteistä, jonka palveluksessa he ovat, tai ovat niiden kanssa ristiriidassa. On kuitenkin selvää, että tämä etuoikeus ei ole rajoittamaton ja että sitä voidaan kohtuullisessa määrin rajoittaa toimielimen edun vuoksi. Arvoisan parlamentin jäsenen mainitsemassa tapauksessa tämä tarkoittaa, että virkamiesten on vältettävä toimimasta siten, että heidän yksityisesti ilmaisemansa ajatukset saatetaan ymmärtää toimielimen virallisiksi kannoiksi. Se merkitsee myös sitä, että virkamiesten tulisi pidättäytyä esittämästä julkisesti herjaavia tai loukkaavia lausuntoja, jotka saattavat olla toimielimeen kohdistuvaa arvonantoa koskevan henkilöstösääntöjen 12 artiklan vastaisia.

Keskustelufoorumia tutkittaessa ei ole havaittu jälkiä Daily Telegraph -sanomalehden kuvailemasta joukosta kynäniekkojen värikkäitä kirjoituksia, joissa hyökätään UKIP:tä vastaan. Sen sijaan palstalla näyttää olevan käynnissä unionin kannattajien ja vastustajien välinen avoin ja valistunut väittely. Keskustelua valvova sivujen ylläpitäjä(2) sen paremmin kuin muutkaan foorumissa kirjoittavat eivät näytä loukkaantuneen sanomalehden mainitsemista kirjoituksista.

Tämän tutkinnan perusteella komissio ei aio ryhtyä kurinpitomenettelyihin asianomaista virkamiestä/asianomaisia virkamiehiä vastaan. Komissio aikoo kuitenkin osoittaa asianomaiselle henkilölle/asianomaisille henkilöille muistutuksen Internetin käyttösäännöistä komission tiloissa. Kyseisten sääntöjen mukaan Internetin käyttö yksityistarkoituksiin on sallittu kohtuullisissa rajoissa, mutta kaikkiin kirjoituksiin tulisi liittää huomautus, jossa korostetaan, että esitetyt mielipiteet ovat kirjoittajan omia ja ettei niiden missään olosuhteissa pidä tulkita edustavan komission virallista kantaa.

(1) Katso esim. asia T-82/99, Michael Cwik v. komissio, ensimmäisen asteen tuomioistuimen tuomio 14. heinäkuuta 2000, sekä asia C-274/99 P, Bernard Connolly v. komissio, yhteisöjen tuomioistuimen tuomio 6. maaliskuuta 2001.

(2) Foorumin käyttösääntöjen mukaan foorumi on maltillinen, ja loukkaavat kirjoitukset tai kirjoitukset, jotka muuten eivät ole hyväksyttäviä, voidaan poistaa.